CELEX: 62020TN0058
Language: el
Date: 2020-02-03 00:00:00
Title: Υπόθεση T-58/20: Προσφυγή της 3ης Φεβρουαρίου 2020 — NetCologne κατά Επιτροπής

23.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/41
            
         
      Προσφυγή της 3ης Φεβρουαρίου 2020 — NetCologne κατά Επιτροπής
      (Υπόθεση T-58/20)
      (2020/C 95/50)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: NetCologne Gesellschaft für Telekommunikation mbH (Κολωνία, Γερμανία) (εκπρόσωποι: M. Geppert, P. Schmitz και J. Schulze zur Wiesche, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση C(2019) 5187 τελικό, της 18ης Ιουλίου 2019, με την οποία η Επιτροπή κήρυξε τη συγκέντρωση στο πλαίσιο της υποθέσεως M.8864 — Vodafone/Certain Liberty Global Assets συμβατή με την κοινή αγορά και τη συμφωνία ΕΟΧ·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της η προσφεύγουσα προβάλλει τους ακόλουθους λόγους ακυρώσεως.
      
                  1.
               
               
                  Πρώτος λόγος ακυρώσεως: Η Επιτροπή υπέπεσε σε πρόδηλα σφάλματα εκτιμήσεως και παρέβη την υποχρέωση αιτιολογήσεως και το καθήκον επιμέλειας που υπέχει, καθόσον αρνήθηκε ότι ο αποτελεσματικός ανταγωνισμός στην «αγορά για τη λιανική παροχή υπηρεσιών μετάδοσης τηλεοπτικού σήματος σε πελάτες συγκροτημάτων κατοικιών» παρακωλύθηκε σημαντικά, λαμβανομένων υπόψη:
                  
                              —
                           
                           
                              της παραδοχής ότι οι μετέχοντες στη συγκέντρωση δεν βρίσκονται σε σχέση άμεσου ανταγωνισμού μεταξύ τους,
                           
                        
                              —
                           
                           
                              της παραδοχής ότι οι μετέχοντες στη συγκέντρωση δεν βρίσκονται σε σχέση δυνητικού ανταγωνισμού μεταξύ τους, και
                           
                        
                              —
                           
                           
                              των αρνητικών επιπτώσεων τις οποίες θα έχει η συγκέντρωση στους ανταγωνιστές.
                           
                        
            
                  2.
               
               
                  Δεύτερος λόγος ακυρώσεως: Η Επιτροπή υπέπεσε σε πρόδηλα σφάλματα εκτιμήσεως και παρέβη την υποχρέωση αιτιολογήσεως και το καθήκον επιμέλειας που υπέχει, καθόσον αρνήθηκε ότι ο αποτελεσματικός ανταγωνισμός στην «αγορά για τη λιανική παροχή υπηρεσιών μετάδοσης τηλεοπτικού σήματος σε πελάτες μεμονωμένων κατοικιών» παρακωλύθηκε σημαντικά, λαμβανομένης υπόψη της παραδοχής ότι οι μετέχοντες στη συγκέντρωση δεν βρίσκονται σε σχέση δυνητικού ή άμεσου ανταγωνισμού μεταξύ τους.
               
            
                  3.
               
               
                  Τρίτος λόγος ακυρώσεως: Η Επιτροπή υπέπεσε σε πρόδηλα σφάλματα εκτιμήσεως και παρέβη τα άρθρα 2 και 8 του κανονισμού (ΕΚ) 139/2004 του Συμβουλίου (1) κατά τον ορισμό της αγοράς και την εκτίμηση των επιπτώσεων στον ανταγωνισμό σε σχέση με την προσφορά πακέτων πολλαπλών υπηρεσιών, ιδίως πακέτων υπηρεσιών σταθερών τηλεπικοινωνιών συνδυασμένων με υπηρεσίες κινητών τηλεπικοινωνιών (πακέτα FMC).
               
            
                  4.
               
               
                  Τέταρτος λόγος ακυρώσεως: Η Επιτροπή υπέπεσε σε πρόδηλα σφάλματα εκτιμήσεως, παρέβη τα άρθρα 2 και 8 του κανονισμού 139/2004 καθώς και την υποχρέωση αιτιολογήσεως και το καθήκον επιμέλειας που υπέχει, καθόσον εκτίμησε και έκανε δεκτή τη δέσμευση σε σχέση με τη χονδρική καλωδιακή ευρυζωνική πρόσβαση.
               
            
         (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ 2004, L 24, σ. 1).